《过潼关》
清代·陈德正

秦关百二重，沃野横千里。一经穿诘屈，险窄不容轨。

太华与首阳，两崖并雄峙。黄河走中间，神龙掉其尾。

凿幽开门户，设险良为此。乾坤兹奥区，壮哉山河美！

缅想嬴秦初，吞噬奋长觜。六合混一家，殽函正东启。

兴亡不一姓，城郭今犹是。衰柳带行人，颓阳没残垒。

立马重徘徊，苍苍暮烟起。

作者简介：陈德正，字醇叔，号葛城，安州人。雍正庚戌进士，授吏部主事，历官陕西按察使。有《葛城诗稿》。